Vierjarige se lyk in boks gekry(Foto: SA Polisie) ŉ 36-jarige verdagte is in hegtenis geneem in verband met die moord op ŉ vierjarige seuntjie in Warrenton in die Noord-Kaap. Die seuntjie het glo Vrydag omstreeks 11:00 na ŉ winkel geloop en is nie weer gesien nie. Volgens brig. Mohale Ramatseba, polisiewoordvoerder, is die seuntjie later as vermis aangemeld waarna ŉ soektog onmiddellik van stapel gestuur is. Die polisie het inligting opgevolg en die seuntjie se liggaam is in ŉ huis in Ikhutseng gevind. Die seuntjie se liggaam was in ŉ boks wat met ŉ kombers toegemaak is. Die eienaar van die huis is in hegtenis geneem. Volgens Ramatseba is die verdagte nie familie van die seuntjie nie en word die motief vir die moord ondersoek. Die verdagte sal na verwagting Maandag in die Warrenton-landdroshof verskyn.